Ameerika jaeketti WalMart paigaldati Eesti pakirobot
WalMarti Pick Up pakirobot Foto: WalMart
Septembri keskel paigaldati Ameerikasse Arkansase osariiki Bentonville WalMarti kauplusesse esimene Cleveroni pakirobot, mis aitab ettevõttel lahendada e-poest tellitud kauba kättetoimetamise probleemi.
Kuna pakiautomaat on nii suur, siis WalMart pidi eemaldama laest tüki, et see kaupluse sissepääsu juurde paigaldada. Masin on hiiglaslik, kuna tema sees on tuhandeid pakke, mille ladustamine nõuab ruumi. Antud pakiautomaat on WalMarti sõnul mitmekesisem, kui tavalised pakiautomaadid.
Cleveroni omaniku Arno Küti sõnul oli USA sertifikaatide saamine aeganõudev ning nad on aasta aega selle nimel tööd teinud. „Tänaseks on sertifikaat olemas ning esimene pakirobot teenindab WalMarti kliente.“
Kütt ei saa kahjuks ettevõtete vahelist lepingut rohkem kommenteerida, kuna selle sisu on konfidentsiaalne, kuid ta saab öelda seda, et nad on lepingu käiguga väga rahul. „Kliendi poolne tagasiside on olnud väga positiivne,“ ütles Kütt.
„Cleveroni toode on maailmas unikaalne ja lahendab WalMarti pika aja kestel tekkinud probleemid. Seega on loogiline, et meie toode võeti nende poolt kasutusele,“ ütles Kütt. Lisades, et initsiatiiv tuli meie poolt, kus nad ise pakkusid ettevõttele enda pakirobotit.
WalMarti kõneisik Kory Lunberg ütles Business Insiderile, et klientidele on kiirus ja mugavus väga olulised ning nad otsivad kogu aeg viide, kuidas seda neile pakkuda. „Me oleme põnevil, et saame olla üks esimesi ettevõtteid, et testida seda uut tehnoloogiat. Ootan huviga tagasisidet meie klientidelt ja kaastöötajatelt.“
Cleveroni suurem eesmärk on Põhja-Ameerika turule toota 15 000 pakirobotit.
Täna on sellised pakirobotid Eestis ja juba ka USAs. „Meie järgmine sihtriik on tõenäoliselt Saksamaa,“ ütles Kütt.
CleveronE-kaubandusE-poodJaekaubandusKaubandusMaailmPakiautomaatPõhja-AmeerikaTehnoloogiaWalMart